Turvallisuusselvitys säikäytti: Espoon johto ei lähde kevätmatkalle Brysseliin

Brysselin maaliskuiset terrori-iskut sai Espoon johdon siirtämään opintomatkansa kaupunkiin myöhemmäksi. Aleksi Mainio

Seppo Korkman

Espoon kaupungin luottamus- ja virkamiesjohdon toukokuuksi suunnittelema Brysselin-matka siirretään syksyyn.

–Sisäministeriön ja Suojelupoliisin kanssa tehdyn turvallisuusselvityksen viesti oli, että ellei matka ole nyt aivan välttämätön, sitä kannattaa siirtää, kaupunginjohtaja Jukka Mäkelä kertoo.

Kaupunginhallitus kuuli turvallisuusselvityksen yhteenvedon maanantaina.

–Päädyimme siihen, että teen seuraavaan kokoukseen virallisen esityksen opintomatkan siirtämisestä syyskuulle Mäkelä huomauttaa.

Kaupunginhallitus päätti 21. maaliskuuta Brysseliin suuntautuvasta opintomatkasta 11.–13. toukokuuta. Päätöstä seuraavan päivän aamuna Brysselissä tapahtui kaksi pommi-iskua lentokentällä ja metroasemalla.

Opintomatkalle ovat Espoosta lähdössä kaikki kaupunginhallituksen varsinaiset jäsenet, valtuuston puheenjohtajisto sekä ylin virkamiesjohto.

Länsiväylä kertoi nettisivuillaan 31. maaliskuuta osan kaupunginhallituksen jäsenten vaativan matkakohteen vaihtamista.

Virallisen päätöksen uudesta Brysselin-matkan ajankohdasta kaupunginhallitus tekee 18. huhtikuuta.